Folketing
2006-03-29

Familie- og forbrugerministeren (Lars Barfoed): Nu taler hr. Jens Peter Vernersen altså desværre mod bedre vidende, for vi har jo netop i et åbent samråd i Fødevareudvalget diskuteret den problemstilling med de 800 virksomheder. Fødevarestyrelsen har jo listen over de 800 virksomheder, så den kan sætte ind over for dem, i det omfang nogen af dem har det kød, som ikke bør spises. Men hr. Jens Peter Vernersen ved udmærket godt, at grunden til, at det ikke kan offentliggøres, er, at politiet forbyder det, fordi det er genstand for en efterforskning. Men Fødevarestyrelsen har jo netop listen, sådan at den kan skride ind over for det. Der er skam ikke tale om at holde hånden over erhvervslivet. Tværtimod siger jeg jo klart og tydeligt, at vi skal skride ind over for de skurke, som ikke er i stand til at overholde fødevarelovgivningen.